
กฎกระทรวง
ฉบับที่ ๒ (พ.ศ. ๒๕๓๙)
ออกตามความในพระราชบัญญัติการพัฒนาและส่งเสริมพลังงาน พ.ศ.๒๕๓๕
------------------------------------

อาศัยอำนาจตามความในมาตรา ๒๕ วรรคสอง และมาตรา ๔๑ แห่งพระราชบัญญัติการพัฒนาและส่งเสริมพลังงาน พ.ศ. ๒๕๓๕ รัฐมนตรีว่าการกระทรวงวิทยาศาสตร์ เทคโนโลยีและสิ่งแวดล้อม ออกกฎกระทรวงไว้ ดังต่อไปนี้ 

ข้อ ๑ ผู้ใดประสงค์จะขอรับใบอนุญาตผลิต หรือขยายการผลิตพลังงานควบคุม ให้ยื่นคำขอตามแบบ พค.๑ ท้ายกฏกระ ทรวงนี้ 

ข้อ ๒ การอนุญาตให้ผลิต หรือขยายการผลิตพลังงานควบคุม ให้ใช้แบบ พค.๒ ท้ายกฎกระทรวงนี้ การอนุญาตตามวรรคหนึ่ง ให้มีกำหนดระยะเวลาครั้งละไม่เกินสี่ปี นับแต่วันที่ได้รับอนุญาต 

ข้อ ๓ ผู้ได้รับใบอนุญาตผลิตพลังงานควบคุมผู้ใดประสงค์จะขอรับใบอนุญาตผลิตพลังงานควบคุมครั้งต่อไปให้ยื่นคำขอ ตามแบบ พค.๑ โดยอนุโลมก่อนใบอนุญาตเดิมสิ้นอายุไม่น้อยกว่าหนึ่งร้อยยี่สิบวัน 

ข้อ ๔ การอนุญาตให้ผลิตพลังงานควบคุมครั้งต่อไป จะแสดงไว้ในรายการท้ายใบอนุญาตเดิมนั้น หรือจะออกใบอนุญาตให้ใหม่ก็ได้ 

ข้อ ๕ เมื่อได้รับคำขอรับใบอนุญาตตามข้อ  ๑ หรือ ข้อ  ๓ ถ้าพนักงานเจ้าหน้าที่เห็นว่าในการพิจารณาการขอรับใบอนุญาต มีความจำเป็นต้องขอให้ผู้ขอรับใบอนุญาตส่งต้นฉบับหรือสำเนาเอกสารหรือหลักฐานอื่น นอกเหนือไปจากหลักฐานที่ระบุไว้แล้ว ให้พนักงานเจ้าหน้าที่แจ้งเป็นหนังสือให้ผู้ขอรับใบอนุญาตทราบ และให้ผู้ขอรับใบอนุญาตส่งต้นฉบับ หรือสำเนาเอกสาร หรือหลักฐานนั้นให้แก่พนักงานเจ้าหน้าที่ในเวลาอันควร 

ข้อ ๖ ในการยื่นคำขอรับใบอนุญาตตามกฎกระทรวงนี้  ให้ยื่นต่อพนักงานเจ้าหน้าที่  ณ สำนักกำกับและอนุรักษ์พลังงาน กรมพัฒนาและส่งเสริมพลังงาน หรือสำนักงานพัฒนา และส่งเสริมพลังงานภูมิภาคในเขตที่แหล่งผลิตพลังงานควบคุมนั้นตั้งอยู่ 

 

ให้ไว้ ณ วันที่ ๒๖ เดือน กันยายน พ.ศ. ๒๕๓๙ 

          






  (ลงนาม) ยิ่งพันธ์ มนะสิการ 

รัฐมนตรีว่าการกระทรวงวิทยาศาสตร์เทคโนโลยีและสิ่งแวดล้อม 

  
ประกาศในราชกิจจานุเบกษา ฉบับกฤษฎีกา เล่ม ๑๑๓ ตอนที่ ๔๕ ก ลงวันที่ ๔ ตุลาคม ๒๕๓๙ 

หมายเหตุ :- เหตุผลในการประกาศใช้กฎกระทรวงฉบับนี้ คือโดยที่พระราชบัญญัติการพัฒนาและส่งเสริมพลังงาน พ.ศ. ๒๕๓๕ บัญญัติให้การขอรับใบอนุญาตและการออกใบอนุญาตผลิตหรือขยายการผลิตพลังงานควบคุมเป็นไปตามหลักเกณฑ์และวิธีการที่กำหนดในกฎกระทรวง สมควรกำหนดหลักเกณฑ์และวิธีการดังกล่าว จึงจำเป็นต้องออกกฎกระทรวงนี้
